b'\n_START_ARTICLE_\nKuru\xc5\x9f\n_START_PARAGRAPH_\nKuru\xc5\x9f [kuru\xc5\xa1] (osmansku tur\xc5\xa1ko: \xd8\xba\xd8\xb1\xd9\x88\xd8\xb4, gur\xc3\xbb\xc5\x9f [guru\xc5\xa1] iz nem\xc5\xa1kega: Groschen (gro\xc5\xa1)) je tur\xc5\xa1ka denarna podenota in je od leta 2005 vreden 1/100 nove tur\xc5\xa1ke lire._NEWLINE_V Osmanskem cesarstvu je bil kuru\xc5\xa1 do leta 1844 standardna denarna enota, potem pa do leta 1970 del lire. Razdeljen je bil na 40 par, ki so imele po 3 ak\xc3\xa7e [ak\xc4\x8de]. V evropskih jezikih se je za kuru\xc5\xa1 pogosto uporabljal naziv piaster, katerega ime je nastalo iz italijanske besede piastra (plo\xc5\xa1\xc4\x8dica).\n_START_SECTION_\nZgodovina\n_START_PARAGRAPH_\nKuru\xc5\xa1 so za\xc4\x8deli kovati leta 1687 kot velik srebrnik s premerom 40\xc2\xa0mm in maso 19,24 g. Leta 1719 je bila njegova masa pove\xc4\x8dana na 26 g. Leta 1810 je bila masa zmanj\xc5\xa1ana na 4,65 g, premer pa na 28\xc2\xa0mm. Leta 1900 je tehtal samo \xc5\xa1e 1,202 g._NEWLINE_Na za\xc4\x8detku 19. stoletja so bili v obtoku srebrni kovanci za 1 ak\xc4\x8do, 1, 5, 10 in 20 par, srebrniki za 1, 2 in 2\xc2\xbd kuru\xc5\xa1a in zlatnika zeri mahbub in altin. Zaradi razvrednotenja srebrnega denarja so se v obtoku pojavili kovanci z drugimi nazivnimi vrednostmi: 30 par, 1\xc2\xbd, 3, 5 in 6 kuru\xc5\xa1ev. Zadnji kovanci, ki so bili izdani pred monetarno reformo, so bili bakreni novci z nazivnimi vrednostmi 1, 10 in 20 par in srebrniki z vrednostmi 1\xc2\xbd, 3 in 6 kuru\xc5\xa1ev._NEWLINE_Leta 1844 je bila kot standardna denarna enota uvedena zlata tur\xc5\xa1ka lira. Razdeljena je bila na 100 kuru\xc5\xa1ev, ki so bili v obtoku vse do 1970. let, potem pa so jih zaradi kroni\xc4\x8dne inflacije opustili. Ponovno so jih uvedli 1. januarja 2005 kot 1/100 lire.\n_START_SECTION_\nCiper\n_START_PARAGRAPH_\nKuru\xc5\xa1 se je med osmansko vladavino uporabljal tudi na Cipru. Grki so ga imenovali grosi (\xce\xb3\xcf\x81\xcf\x8c\xcf\x83\xce\xb9, mn. \xce\xb3\xcf\x81\xcf\x8c\xcf\x83\xce\xb9\xce\xb1, grosia). Ko je Ciper pri\xc5\xa1el pod britansko upravo, so uvedli ciprski funt, ki je bil razdeljen na 20 \xc5\xa1ilingov, \xc5\xa1iling pa na 9 kuru\xc5\xa1ev/\xce\xb3\xcf\x81\xcf\x8c\xcf\x83\xce\xb9\xce\xb1/piastrov. Ko je ciprski funt pre\xc5\xa1el na decimalni sistem s 1000 mili, so prebivalci Cipra kovanec za pet milov imenovali grosi/kuru\xc5\xa1.'